b'\n_START_ARTICLE_\nUmetni horizont\n_START_PARAGRAPH_\nUmetni horizont (tudi indikator polo\xc5\xbeaja) je instrument, ki na simboli\xc4\x8den na\xc4\x8din prikazuje lego letala glede na obzorje. V zraku instrument ka\xc5\xbee nagib letala okoli vzdol\xc5\xbene in pre\xc4\x8dne osi in je eden od najpomembnej\xc5\xa1ih instrument v letalu  in modernega letalstva si brez njega prakti\xc4\x8dno ne moremo predstavljati.\n_START_SECTION_\nOpis instrumenta\n_START_PARAGRAPH_\nObzorje (oziroma horizont) je na instrumentu prikazano z dvema poljema - zgornje polje (bele ali modre barve) prikazuje nebo, spodnje (rjave ali \xc4\x8drne barve) pa povr\xc5\xa1ino. Na tej kroglici je v stopinjah prikazana tudi lega nosa letala glede na horizont. V sredini instrumenta je postavljen obris letala, s pomo\xc4\x8djo katere pilot pozna lego letala tudi, \xc4\x8de zemeljskega horizonta ne vidi, na primer pono\xc4\x8di ali pri letenju v oblakih.\n_START_SECTION_\nNa\xc4\x8din delovanja\n_START_PARAGRAPH_\nBistveni del instrumenta je giroskopska vrtavka, ki je vpeta v giroskopsko ohi\xc5\xa1je, kar omogo\xc4\x8da prosto premikanje v vseh ravninah. Vrtavka je gnana s pomo\xc4\x8djo vakuuma (pnevmatski sistem) ali elektri\xc4\x8dno. Pri manj\xc5\xa1ih letalih je bolj v uporabi prvi na\xc4\x8din, pri ve\xc4\x8djih pa drugi. Ta giroskop pa je vezan na kroglico, ki prikazuje horizont. Ko se vrtavka za\xc4\x8dne vrteti, ka\xc5\xbee vedno nepomi\xc4\x8dno smer v prostoru tudi ob manevrih letala. Seveda pa se giroskop ob hitrej\xc5\xa1em manevru ne more stabilizirati takoj, zato je potreben dolo\xc4\x8den \xc4\x8das, da ka\xc5\xbee pravilno situacijo._NEWLINE_Da pa instrument pravilno prikazuje lego, ga je ob morebitnem odstopanju na ravni povr\xc5\xa1ini potrebno popravljati s posebnim gumbom. Ravno tako pa imajo nekateri instrumenti dodan gumb, ki blokira premikanje vrtavke in s tem prepre\xc4\x8duje po\xc5\xa1kodbe giroskopa ob skrajnih manevrih (akrobatsko letenje). Novej\xc5\xa1i instrumenti imajo namesto klasi\xc4\x8dnega mehanskega giroskopa laserske giroskope ali giroskope, izdelane v polprevodni\xc5\xa1ki tehnologiji. Te podatke obdeluje ra\xc4\x8dunalnik, ki jih prika\xc5\xbee na zaslonu._NEWLINE_Na podobnem na\xc4\x8delu kot umetni horizont delujejo utripa\xc4\x8de pri nekaterih lete\xc4\x8dih \xc5\xbeu\xc5\xbeelkah, kjer sodelujejo pri vzdr\xc5\xbeevanju ravnote\xc5\xbeja med letom.'